සම්බන්ධන් මහතා සිදු කළ විශේෂ ප්‍රකාශයකට පිළිතුරු ලබා දෙමින් ඇමැති බැසිල් රාජපක්ෂ මහතා පාර්ලිමේන්තුවේ දී ඊයේ (9) මේ බව ප්‍රකාශ කළේය.අවතැන් වූ ජනතාව ඉතාම කෙටි කලක දී පදිංචි කළ රටක් වශයෙන් ලෝකයේ ගෞරවයට ශ්‍රී ලංකාව පත්ව ඇති බව සඳහන් කළ ඇමැතිවරයා ඒ පිළිබඳ ආඩම්බරයට පත් වන බවත් කීවේ ය.උතුරේ අවතැන් වූ ජනතාව සිටින ප්‍රාදේශීය ලේකම් කොට්ඨාසවලින් එකක් හැර අනෙක් සෑම කොට්ඨාසයකම එක ගමක හෝ ජනතාව නැවත පදිංචි කිරීමට රජය සමත්ව ඇති බව පෙන්වා දුන් ඇමැතිවරයා ඇතැම් කොට්ඨාසවල මේ වන විට සියයට සියයක් ජනතාව නැවත පදිංචිකර තිබෙන බවත් සඳහන් කළේය.වසර ගණනාවක් තිස්සේ උතුරේ පැවැති ත්‍රස්තවාදයෙන් ඒ ප්‍රදේශ මුදා ගැනීමේ දී අවතැන් වූ මේ ජනතාව නැවත පදිංචි කිරීමේ දී මතු වූ ප්‍රධාන ගැටලුව නම් බිම් බෝම්බ ඉවත් කිරීම බවත් ඇමැතිවරයා කීය.බිම්බෝම්බ ඉවත් කිරීම සඳහා රජය ක්‍රමානුකූල වැඩපිළිවෙළක් දියත් කළ බව කී ඇමැතිවරයා විශාල මුදලක් වැය කර ඒ සඳහා අවශ්‍ය යන්ත්‍ර මෙරටට ගෙන ආ බවත් නැව් මගින් ගෙනඒමේ දී දිගු කලක් ගත වන බැවින් ඒවා ගුවන් මගින් ගෙන ඒමට පියවර ගත් බවත් කීවේ ය.බිම්බෝම්බ ඉවත් කළ විගස ජනතාව නැවත පදිංචි කළ නොහැකි බව කී ඇමැතිවරයා ඒ සඳහා එක්සත් ජාතීන්ගේ නිර්දේශය අවශ්‍ය බවත් පැවැසීය.